กฎกระทรวง ยกเว้นค่าธรรมเนียมใบอนุญาตทำงานของคนต่างด้าวสัญชาติลาวและกัมพูชา ซึ่งผ่านการพิสูจน์สัญชาติและได้รับอนุญาตให้อยู่ในราชอาณาจักร พ.ศ. 2550

กฎกระทรวง
กฎกระทรวง
ยกเว้นค่าธรรมเนียมใบอนุญาตทำงานของคนต่างด้าวสัญชาติลาวและกัมพูชา
ซึ่งผ่านการพิสูจน์สัญชาติและได้รับอนุญาตให้อยู่ในราชอาณาจักร
พ.ศ. ๒๕๕๐
 

อาศัยอำนาจตามความในมาตรา
๔๗ แห่งพระราชบัญญัติการทำงานของคนต่างด้าว พ.ศ. ๒๕๒๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๓๒ มาตรา ๓๓ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงแรงงานออกกฎกระทรวงไว้
ดังต่อไปนี้

ข้อ ๑[๑] กฎกระทรวงนี้ให้ใช้บังคับตั้งแต่วันที่ ๒๓
เมษายน พ.ศ. ๒๕๕๐ เป็นต้นไป

ข้อ ๒
ให้ยกเว้นค่าธรรมเนียมใบอนุญาตทำงานให้แก่คนต่างด้าวสัญชาติลาวและกัมพูชาซึ่งเป็นคนต่างด้าวตามมาตรา
๑๒ (๒) และได้รับใบอนุญาตทำงานแล้ว
ที่ผ่านการพิสูจน์สัญชาติและได้รับอนุญาตให้อยู่ในราชอาณาจักรตามกฎหมายว่าด้วยคนเข้าเมือง
ทั้งนี้
เฉพาะช่วงเวลาที่ใบอนุญาตทำงานเดิมนั้นยังไม่สิ้นอายุ


ให้ไว้ ณ วันที่ ๒๒
ตุลาคม พ.ศ. ๒๕๕๐
อภัย จันทนจุลกะ
รัฐมนตรีว่าการกระทรวงแรงงาน
หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่คณะรัฐมนตรีได้มีมติเมื่อวันที่
๓๐ มกราคม ๒๕๕๐
เห็นชอบให้ยกเว้นค่าธรรมเนียมใบอนุญาตทำงานให้แก่คนต่างด้าวสัญชาติลาวและกัมพูชา
ซึ่งได้รับใบอนุญาตทำงานแล้ว
และผ่านการพิสูจน์สัญชาติและได้รับอนุญาตให้อยู่ในราชอาณาจักรตามกฎหมายว่าด้วยคนเข้าเมือง
ทั้งนี้
เฉพาะช่วงเวลาที่ใบอนุญาตทำงานเดิมนั้นยังไม่สิ้นอายุ จึงจำเป็นต้องออกกฎกระทรวงนี้









วัชศักดิ์/ผู้จัดทำ
๒๒ พฤศจิกายน ๒๕๕๐

ภัทรวีร์/ปรับปรุง
๓๐ พฤศจิกายน ๒๕๖๐
















[๑]
ราชกิจจานุเบกษา เล่ม ๑๒๔/ตอนที่ ๗๖ ก/หน้า ๔/๑ พฤศจิกายน ๒๕๕๐